CELEX: 32022R0629
Language: sk
Date: 2022-01-12 00:00:00
Title: Delegované nariadenie Komisie (EÚ) 2022/629 z 12. januára 2022, ktorým sa menia regulačné technické predpisy stanovené v delegovanom nariadení (EÚ) 2017/583, pokiaľ ide o úpravu prahových hodnôt likvidity a obchodného percentilu používaného na určenie objemu špecifického pre daný nástroj, ktoré sú uplatniteľné na určité nekapitálové nástroje (Text s významom pre EHP)

13.4.2022   
               
               
                  SK
               
               
                  Úradný vestník Európskej únie
               
               
                  LI 115/1
               
            
         DELEGOVANÉ NARIADENIE KOMISIE (EÚ) 2022/629
         z 12. januára 2022,
         ktorým sa menia regulačné technické predpisy stanovené v delegovanom nariadení (EÚ) 2017/583, pokiaľ ide o úpravu prahových hodnôt likvidity a obchodného percentilu používaného na určenie objemu špecifického pre daný nástroj, ktoré sú uplatniteľné na určité nekapitálové nástroje
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (1), a najmä na jeho článok 9 ods. 5 tretí pododsek,
         keďže:
         
                     (1)
                  
                  
                     Delegovaným nariadením Komisie (EÚ) 2017/583 (2) sa stanovujú požiadavky na transparentnosť uplatniteľné na dlhopisy, štruktúrované finančné produkty, emisné kvóty a deriváty. S cieľom zabezpečiť plynulé vykonávanie uvedených požiadaviek sa uvedeným delegovaným nariadením zaviedlo každoročné postupné zavádzanie určitých prahových hodnôt pre transparentnosť počas štyroch rokov počnúc rokom 2019. Toto postupné zavádzanie umožňuje postupné rozširovanie uplatňovania zodpovedajúcich povinností týkajúcich sa transparentnosti. Týka sa to najmä kritéria „priemerný denný počet obchodov“ použitého na určenie dlhopisov, pre ktoré existuje likvidný trh, a obchodných percentilov používaných na určenie objemu špecifického pre daný nástroj (SSTI), ktorý umožňuje upustiť od povinností týkajúcich sa predobchodnej transparentnosti.
                  
               
                     (2)
                  
                  
                     V rámci tohto prístupu postupného zavádzania nie je prechod do ďalšieho štádia automatický. Európsky orgán pre cenné papiere a trhy (ESMA) je povinný predložiť Komisii svoje ročné posúdenie vhodnosti prechodu do ďalšieho štádia. Orgán ESMA musí v posúdení analyzovať vývoj objemov obchodov v prípade dotknutých finančných nástrojov v súčasnom štádiu a predvídať možný vplyv, ktorý by prechod do ďalšieho štádia mohol mať na dostupnú likviditu aj účastníkov trhu. Ak je to vhodné, od orgánu ESMA sa vyžaduje, aby spolu so svojou správou predložil prepracované regulačné predpisy upravujúce prahovú hodnotu na ďalšie štádium.
                  
               
                     (3)
                  
                  
                     Orgán ESMA predložil svoje posúdenie a prepracované regulačné predpisy Komisii 22. júla 2021. Orgán ESMA dospel k záveru, že 1,57 % až 2,58 % dlhopisov obchodovaných medzi prvým a štvrtým štvrťrokom 2020 sa považovalo za likvidné na základe kritérií uplatňovaných v štádiu S2. Prechod do štádia S3 znamená nárast o približne 40 %.
                  
               
                     (4)
                  
                  
                     Pokiaľ ide o SSTI, orgán ESMA dospel k záveru, že prechod zo štádia S2 do štádia S3 bude mať vplyv najmä na obchodovanie so štátnymi dlhopismi a inými verejnými dlhopismi, keďže v prípade týchto nástrojov bude zvýšenie najvýraznejšie. S týmito nástrojmi sa však zvyčajne obchoduje v rozmedzí od 3 miliónov EUR do 6 miliónov EUR. Orgán ESMA sa preto domnieva, že prechodom do štádia S3 by sa predobchodná transparentnosť, pokiaľ ide o SSTI, udržala na dostatočne nízkej úrovni na to, aby ochránila poskytovateľov likvidity pred vplyvom trhu vyplývajúcim z veľkých objednávok, pričom by sa zabezpečilo, aby sa predobchodná transparentnosť vzťahovala na viac likvidných dlhopisov.
                  
               
                     (5)
                  
                  
                     Vzhľadom na posúdenie, ktoré vykonal orgán ESMA, ako aj obmedzenú úroveň transparentnosti na trhoch s dlhopismi, obmedzený vplyv na hospodársku súťaž na trhu a skutočnosť, že prahová hodnota by bola stále dostatočne nízka na to, aby ochránila poskytovateľov likvidity pred potenciálnym vplyvom trhu vyplývajúcim z veľkých objednávok, je vhodné prejsť do štádia S3, pokiaľ ide o dlhopisy, pre ktoré existuje likvidný trh, a SSTI v prípade dlhopisov. Prechodom do štádia S3 by sa mala zvýšiť úroveň transparentnosti na trhu s dlhopismi, a to bez negatívneho vplyvu na likviditu.
                  
               
                     (6)
                  
                  
                     Delegované nariadenie (EÚ) 2017/583 by sa preto malo zodpovedajúcim spôsobom zmeniť.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktoré Komisii predložil orgán ESMA.
                  
               
                     (8)
                  
                  
                     Orgán ESMA vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (3),
                  
               PRIJALA TOTO NARIADENIE:
         
            Článok 1
            Zmeny delegovaného nariadenia (EÚ) 2017/583
            Článok 17 delegovaného nariadenia (EÚ) 2017/583 sa mení takto:
            
                        a)
                     
                     
                        Odsek 1 sa nahrádza takto:
                        
                           „1.   Na určenie dlhopisov, pre ktoré neexistuje likvidný trh na účely článku 6, a podľa metodiky uvedenej v článku 13 ods. 1 písm. b) sa pre kritérium likvidity „priemerný denný počet obchodov“ použije „priemerný denný počet obchodov“ zodpovedajúci štádiu S3 (7 obchodov denne).“
                        
                     
                  
                        b)
                     
                     
                        Odsek 3 sa nahrádza takto:
                        
                           „3.   Na určenie objemu špecifického pre daný finančný nástroj na účely článku 5 a podľa metodiky uvedenej v článku 13 ods. 2 písm. b) bode i) sa ako príslušný obchodný percentil použije obchodný percentil zodpovedajúci štádiu S3 (50. percentil).
                           Na určenie objemu špecifického pre daný finančný nástroj na účely článku 5 a podľa metodiky uvedenej v článku 13 ods. 2 písm. b) bodoch ii) až iv) sa ako príslušný obchodný percentil použije obchodný percentil zodpovedajúci štádiu S1 (30. percentil).“
                        
                     
                  
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. januára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 12.6.2014, s. 84.
         
            (2)  Delegované nariadenie Komisie (EÚ) 2017/583 zo 14. júla 2016, ktorým sa dopĺňa nariadenie Európskeho parlamentu a Rady (EÚ) č. 600/2014 o trhoch s finančnými nástrojmi, pokiaľ ide o regulačné technické predpisy týkajúce sa požiadaviek na transparentnosť pre obchodné miesta a investičné spoločnosti v súvislosti s dlhopismi, štruktúrovanými finančnými produktmi, emisnými kvótami a derivátmi (Ú. v. EÚ L 87, 31.3.2017, s. 229).
         
            (3)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).